Det kan tolkes som en alvorlig svensk kritik af det danske forsvarsministerium og den danske regering, at Sverige og den svenske våbenkoncern Saab i sidste øjeblik har valgt at træde ud af konkurrencen om at sælge Danmark nye jagerfly til afløsning for de udtjente danske F 16.

I dag klokken 12 er sidste frist for, at de fire deltagere i konkurrencen om at sælge de nye kampfly, afleverer deres endelige tilbud til et særligt indkøbskontor i forsvarsministeriet, men der kommer ikke noget tilbud på et dansk køb af det svenske Gripen Next Generation kampfly.

Saab og den svenske regering har ifølge Politikens oplysninger valgt ikke at sende et endeligt tilbud til forsvarsministeriet.